Urmareste Modifică dimensiunea fontului: Play

Bucureşti, 17 sep /Agerpres/ - Copreşedintele PNL Alina Gorghiu le solicită preşedintelui UNPR, Gabriel Oprea, şi preşedintelui interimar al PSD, Liviu Dragnea, să se disocieze de "un prim-ministru trimis în judecată pentru fapte de corupţie" şi să-i retragă sprijinul politic lui Victor Ponta.



"Le cer astăzi domnilor Oprea şi Dragnea să se disocieze de un prim-ministru trimis în judecată pentru fapte de corupţie şi să-i retragă sprijinul politic care îl menţine în funcţie. Fiecare zi fără demisia solicitată de Opoziţie lui Victor Ponta din fruntea Guvernului este responsabilitatea exclusivă a celor doi lideri ai coaliţiei", precizează Gorghiu, într-un comunicat remis joi AGERPRES.



Potrivit liderului liberal, este momentul în care liderii formaţiunilor care susţin Guvernul Ponta "trebuie să facă o opţiune fermă prin care interesul public să fie pus înaintea interesului de partid".



"De mai bine de o sută de zile domnul preşedinte al UNPR Gabriel Oprea şi domnul preşedinte al PSD Liviu Dragnea pretind că problemele penale ale domnului Ponta nu ne afectează nici în raport cu mediul de afaceri din România, nici în raport cu cetăţenii oneşti care cred în principiile şi valorile unui stat de drept, nici în raport cu partenerii internaţionali", a adăugat Gorghiu.



Premierul Victor Ponta a fost trimis în judecată de procurorii DNA în dosarul Rovinari-Turceni.



Potrivit unui comunicat al DNA transmis joi AGERPRES, Victor Ponta a fost deferit justiţiei pentru fals în înscrisuri sub semnătură privată (17 infracţiuni), complicitate la evaziune fiscală, în formă continuată, şi spălarea banilor, fapte săvârşite în calitate de avocat, reprezentant legal al Cabinetului Individual de Avocat ''Ponta Victor-Viorel''. AGERPRES/(AS - autor: Florentina Peia, editor: Cristian Anghelache)